b'\n_START_ARTICLE_\nLahden oikorata\n_START_SECTION_\nHankkeen taustaa\n_START_PARAGRAPH_\nKerava\xe2\x80\x93Lahti-rautatielinja on valtion Ratahallintokeskuksen 331 miljoonan euron hanke ja samalla my\xc3\xb6s yksi suurimmista suomalaisista julkisen rakentamisen hankkeista vuosiin. Rautateill\xc3\xa4 vastaavan kokoinen edellinen hanke oli J\xc3\xa4ms\xc3\xa4nkoski\xe2\x80\x93Jyv\xc3\xa4skyl\xc3\xa4-rautatie, joka valmistui vuonna 1977. Radan koko pituus on 74\xc2\xa0kilometri\xc3\xa4, josta 63\xc2\xa0kilometri\xc3\xa4 on kokonaan uutta osuutta. Uusia rautatieasemia rataosuudella ovat M\xc3\xa4nts\xc3\xa4l\xc3\xa4n rautatieasema ja Haarajoen rautatieasema J\xc3\xa4rvenp\xc3\xa4\xc3\xa4ss\xc3\xa4. Vuonna 2017 avattiin lis\xc3\xa4ksi Hennan rautatieasema Orimattilassa. Siltoja rataosuudella on 76._NEWLINE_Rataosuus oikaisee it\xc3\xa4\xc3\xa4n johtavaa rataa siten, ett\xc3\xa4 Riihim\xc3\xa4en sijasta junat kulkevat Keravalta suoraan M\xc3\xa4nts\xc3\xa4l\xc3\xa4n kautta Lahteen. T\xc3\xa4m\xc3\xa4 nopeuttaa matka-aikoja Ven\xc3\xa4j\xc3\xa4n suuntaan ja It\xc3\xa4-Suomeen, mink\xc3\xa4 vuoksi Kerava\xe2\x80\x93Lahti-rataosuutta sanotaan my\xc3\xb6s Savon radan oikaisuksi. Aiempi Riihim\xc3\xa4elt\xc3\xa4 l\xc3\xa4htev\xc3\xa4 ratalinja on vuodelta 1867. Oikoradan koeajot aloitettiin 3. kes\xc3\xa4kuuta 2006._NEWLINE_Kerava\xe2\x80\x93Lahti-rautatie kulkee 80-prosenttisesti Lahdenv\xc3\xa4yl\xc3\xa4n l\xc3\xa4hell\xc3\xa4, joten sen rakentamiseksi ei ole tarvinnut ottaa liikenteen k\xc3\xa4ytt\xc3\xb6\xc3\xb6n laajoja kokonaan uusia alueita. Maata on lunastettu kuitenkin 430 hehtaaria ja mailta asuinrakennuksia 27. Maaleikkauksia tehtiin 2\xc2\xa0600\xc2\xa0000\xc2\xa0kuutiometri\xc3\xa4 ja kallioleikkauksia 1\xc2\xa0900\xc2\xa0000\xc2\xa0kuutometri\xc3\xa4. Ratapenkereit\xc3\xa4 ja muita maa-alueita rakennettiin 4\xc2\xa0000\xc2\xa0000\xc2\xa0kuutiometri\xc3\xa4. Euroopan unionin rahastot kattoivat 331 miljoonan euron kustannuksista 20 miljoonaa euroa.\n_START_SECTION_\nSuurnopeusrata\n_START_PARAGRAPH_\nRatayhteydell\xc3\xa4 k\xc3\xa4ytett\xc3\xa4v\xc3\xa4 suurin nopeus on Pendolinolla 220\xc2\xa0km/h. Oikoradan geometria sallisi 300 kilometrin tuntinopeudet, mutta hitaiden ja raskaiden tavarajunien takia kiskoja ei voida kallistaa t\xc3\xa4lle nopeudelle, koska muuten sis\xc3\xa4kaarteiden kiskot kuluisivat kohtuuttomasti. Radan taloudellinen kannattavuus taas on laskettu siten, ett\xc3\xa4 sille tulee my\xc3\xb6s hitaita tavarajunia varsinkin Vuosaaren satamasta. Rata nopeuttaa matkustamista Lahteen ja edelleen id\xc3\xa4n suuntaan._NEWLINE_L\xc3\xa4hdem\xc3\xa4en liikennepaikalla on kaksi p\xc3\xa4\xc3\xa4- ja sivuraidetta sek\xc3\xa4 liikenteenohjaukseen tarvittava laitetila. Toinen neliraiteinen rataosuus sijaitsee M\xc3\xa4nts\xc3\xa4l\xc3\xa4n rautatieasemalla. Muutoin rata on kaksiraiteinen.\n_START_SECTION_\nAluevaikutuksia\n_START_PARAGRAPH_\nOikoradan on ajateltu mahdollistavan entist\xc3\xa4 nopeamman ty\xc3\xb6matkaliikenteen P\xc3\xa4ij\xc3\xa4t-H\xc3\xa4meest\xc3\xa4 p\xc3\xa4\xc3\xa4kaupunkiseudulle Pendolinojen avulla, mutta se my\xc3\xb6s ohjaa p\xc3\xa4\xc3\xa4kaupunkiseudun kasvua J\xc3\xa4rvenp\xc3\xa4\xc3\xa4h\xc3\xa4n ja M\xc3\xa4nts\xc3\xa4l\xc3\xa4\xc3\xa4n, mik\xc3\xa4li kunnat pystyv\xc3\xa4t sopimaan VR:n kanssa l\xc3\xa4hiliikenteen tuesta. Oikoradan valmistumisen odotus johti kaavoitukseen Etel\xc3\xa4-M\xc3\xa4nts\xc3\xa4l\xc3\xa4ss\xc3\xa4. My\xc3\xb6s Orimattila kaavailee uutta taajamaa radan varteen. Lahden ja Helsingin v\xc3\xa4linen ty\xc3\xb6matkaliikenne, pendel\xc3\xb6inti, on synnytt\xc3\xa4nyt my\xc3\xb6s ty\xc3\xb6matkaliikenteen puolesta toimivan yhdistyksen Oiko ry:n._NEWLINE_Lappeenrannan lentoaseman kotimaanliikenteen matkustajam\xc3\xa4\xc3\xa4r\xc3\xa4t ovat romahtaneet vuoden 2005 j\xc3\xa4lkeen, kun on avattu Lahden oikorata liikenteelle syyskuussa 2006. Etel\xc3\xa4-Karjalan kauppakamarin arvion mukaan lentoliikenne Helsinkiin on korvautunut parantuneella junayhteydell\xc3\xa4, joka palvelee liikematkustajia riitt\xc3\xa4v\xc3\xa4ll\xc3\xa4 tavalla.\n_START_SECTION_\nHenkil\xc3\xb6liikenne\n_START_PARAGRAPH_\nMatka-aika Helsingist\xc3\xa4 Lahteen oikorataa pitkin on Allegro-junalla 45 minuuttia (Allegrolla tosin ei voi matkustaa Suomen sis\xc3\xa4isi\xc3\xa4 matkoja), 52 minuuttia Pendolinolla ja InterCityll\xc3\xa4 ja 63 minuuttia l\xc3\xa4hijunalla. Ennen oikoradan avautumista liikenteelle matka-aika oli Riihim\xc3\xa4en kautta matkustettaessa lyhimmill\xc3\xa4\xc3\xa4n tunti ja 21 minuuttia. Uusia asemia ovat J\xc3\xa4rvenp\xc3\xa4\xc3\xa4n Haarajoki ja M\xc3\xa4nts\xc3\xa4l\xc3\xa4, vuonna 2017 avattiin my\xc3\xb6s Hennan asema. N\xc3\xa4ill\xc3\xa4 asemilla pys\xc3\xa4htyv\xc3\xa4t tunnin v\xc3\xa4lein kulkevat l\xc3\xa4hijunat. Oikorata kuuluu kansainv\xc3\xa4liseen TEN-v\xc3\xa4yl\xc3\xa4\xc3\xa4n (Euroopan laajuinen verkko, Trans-European network), joka kulkee K\xc3\xb6\xc3\xb6penhaminasta ja Oslosta Tukholman, Turun ja Helsingin kautta Pietariin.\n_START_SECTION_\nAikataulumuutoksia\n_START_PARAGRAPH_\nUuden radan k\xc3\xa4ytt\xc3\xb6\xc3\xb6noton yhteydess\xc3\xa4 tehtiin my\xc3\xb6s 3. syyskuuta 2006 alkaen osittain siihen liittyvi\xc3\xa4 uudistuksia, joita kutsuttiin VR:n markkinoinnissa nimell\xc3\xa4 \xe2\x80\x9dUusi juna-aika\xe2\x80\x9d. T\xc3\xa4m\xc3\xa4 tarkoitti maanlaajuista aikataulujen tarkistusta ja uusien junavuorojen k\xc3\xa4ytt\xc3\xb6\xc3\xb6nottoa. Joitain junavuoroja my\xc3\xb6s lakkautettiin.\n_START_SECTION_\nP\xc3\xa4\xc3\xa4kaupunkiseudun l\xc3\xa4hiliikenne\n_START_PARAGRAPH_\nVR:n Z-junat ajavat Lahden oikorataa pitkin suoraan Lahteen, ja osa niist\xc3\xa4 jatkaa Lahdesta taajamajunina Kouvolaan. Oikoradasta huolimatta osa Helsingin seudun l\xc3\xa4hijunista ajaa viel\xc3\xa4 Riihim\xc3\xa4elt\xc3\xa4 Lahden kautta Kouvolaan. Riihim\xc3\xa4en ja Lahden v\xc3\xa4lill\xc3\xa4 ajetaan yksi junavuoro tunnissa suuntaansa.\n_START_SECTION_\nTavaraliikenne\n_START_PARAGRAPH_\nVR Transpointin mukaan Lahden oikoradalle tulee vain kaksi tavarajunaparia. Kun tavaraliikenteess\xc3\xa4 rautatieoperaattori maksaa rataverkon k\xc3\xa4yt\xc3\xb6st\xc3\xa4 dieselvetoisessa tavaraliikenteess\xc3\xa4 0,1 sentti\xc3\xa4 bruttotonnikilometrilt\xc3\xa4 ja s\xc3\xa4hk\xc3\xb6isess\xc3\xa4 liikenteess\xc3\xa4 puolet eli 0,05 sentti\xc3\xa4 bruttotonnikilometrilt\xc3\xa4, Lahden oikoradan k\xc3\xa4yt\xc3\xb6st\xc3\xa4 on maksettava rahoitusvaiheessa 0,5 sentti\xc3\xa4 bruttotonnikilometrilt\xc3\xa4, jolloin sen k\xc3\xa4ytt\xc3\xa4minen maksaa tavaraliikenteess\xc3\xa4 s\xc3\xa4hk\xc3\xb6vetureilla kymmenen tai dieselvetureilla viisi kertaa niin paljon kuin muiden ratojen. 4\xc2\xa0000 tonnin tavarajunasta Keravalta Lahteen koituisi 1\xc2\xa0628 euron maksu, kun taas Riihim\xc3\xa4en kautta ajettuna maksettava m\xc3\xa4\xc3\xa4r\xc3\xa4 olisi 202 euroa. Ajans\xc3\xa4\xc3\xa4st\xc3\xb6\xc3\xa4 1 426 euroa kalliimpi lyhyempi reitti toisi 37 minuuttia.\n_START_SECTION_\nHenna\n_START_PARAGRAPH_\nOikorata kulkee M\xc3\xa4nts\xc3\xa4l\xc3\xa4st\xc3\xa4 Lahteen Orimattilan Hennan kautta. Sinne on suunniteltu pistoraidemahdollisuutta mahdollisesti perustettavan teollisuusalueen yhdist\xc3\xa4miseksi oikorataan.\n_START_SECTION_\nNostava\n_START_PARAGRAPH_\nHollolan kunta osti Ala-Okeroisten Nostavalta 110 hehtaaria maata Nostavan logistiikkakeskusta varten. Alue sijaitsee aivan oikoradan it\xc3\xa4puolella.\n_START_SECTION_\nOikoratafestarit\n_START_PARAGRAPH_\nOikoratafestarit olivat markkinointitapahtuma, jolla VR hankki julkisuutta oikoradalle. 1\xc2\xa0500 halukkaalle jaettiin maksuttomia junalippuja Lahdesta M\xc3\xa4nts\xc3\xa4l\xc3\xa4\xc3\xa4n ja takaisin teht\xc3\xa4vi\xc3\xa4 junamatkoja varten festarijunalla, joka oli tyypilt\xc3\xa4\xc3\xa4n Sm4.\n_START_SECTION_\nValokuvan\xc3\xa4yttely\n_START_PARAGRAPH_\nRautatieasemilla oli valokuvan\xc3\xa4yttely 32:sta Pietarin radan asemasta. Niist\xc3\xa4 vain Pietarin Suomen-rautatieasema oli ensimm\xc3\xa4isen luokan asema, Viipurin ja Helsingin rautatieasemat toisen luokan asemia ja muut kolmannen tai nelj\xc3\xa4nnen luokan asemia.\n_START_SECTION_\nOikorata-lehti\n_START_PARAGRAPH_\nRatahallintokeskus julkaisi Oikorata-lehden, jossa esiteltiin laajasti Oikoradan etuja. Se on jaettu ilmaisjakeluna ja sen saa my\xc3\xb6s Internetist\xc3\xa4 PDF-tiedostomuodossa.\n_START_SECTION_\nMusiikkia\n_START_PARAGRAPH_\nLahden rautatieaseman p\xc3\xa4\xc3\xa4ss\xc3\xa4 olevan varastomakasiinirakennuksen l\xc3\xa4nsipuolella olleessa teltassa j\xc3\xa4rjestettiin rock-konsertteja, joissa esiintyiv\xc3\xa4t Alliance, Wiidakko ja Flipper. Juontajana toimi Jaana Pelkonen. Lanunaukiolla Rautatienkadulla j\xc3\xa4rjestettiin kuorolaulukonsertti. Lahdessa rautatieaseman edess\xc3\xa4 Mannerheimin patsaalla j\xc3\xa4rjestettiin veteraanisoittokunnan tapahtuma Raiteiden Ilta, joka korvasi Lahden taiteiden y\xc3\xb6n ja liittyi Lahden keskustan markkinointiin.\n_START_SECTION_\nTaidepanimo\n_START_PARAGRAPH_\nTaidepanimossa oli avoimien ovien p\xc3\xa4iv\xc3\xa4, jonka aikana avattiin VISU 06 -kokonaisuuteen kuuluva Helsinki\xe2\x80\x93Lahti-pienoisrautatiemaisema. Taidepanimon kolmannessa kerroksessa j\xc3\xa4rjestettiin my\xc3\xb6s myyj\xc3\xa4iset ja mahdollisuus akvarellimaalaamiseen. Rautatieteema tulee esille my\xc3\xb6s elokuvana, kun Kino-Iiris esitt\xc3\xa4\xc3\xa4 Suuri junary\xc3\xb6st\xc3\xb6 -elokuvan.\n_START_SECTION_\nKirjallisuus\n_START_PARAGRAPH_\nNopeat It\xc3\xa4radat -hankkeen p\xc3\xa4\xc3\xa4llikk\xc3\xb6n\xc3\xa4 toiminut Pertti Punkamaa kirjoitti kirjan Oikaistiin \xe2\x80\x93 ei ajettu ohi\xc2\xa0: oikoradan syntyvaiheet, jossa kerrotaan Lahti\xe2\x80\x93Kerava-radan ideasta August Fellmanin ideoinnista 1910-luvulta sen suunnitteluun 1980-luvun lopulla ja toteutukseen.'